కుబేరుల నిలయం భారత్‌!
- ఆరో అతి పెద్ద సంపన్న దేశం ఇండియా
- 119 మంది అపర కుబేరులకు ఆవాసం
- 21 వేల మంది కుబేరులు నివసిస్తున్నారు
- పదేండ్లలో 160% పెరిగిన సంపద : 'న్యూ వరల్డ్‌ వెల్త్‌' తాజా నివేదికలో వెల్లడి
న్యూఢిల్లీ: దేశంలో ఆర్థిక అసమానతలు అంతకంతకు పెరుగుతున్నాయి. కుబేరులు అపర కుబేరులు అవుతుంటే.. పేదవారు మాత్రం మరింత నిరుపేదలుగా మారిపోతున్నారు. ఈ నేపథ్యంలో ప్రపంచంలోని సంపన్న దేశాల జాబితాలో భారత్‌ ఆరో స్థానంలో నిలిచిందని అమెరికాకు చెందిన 'న్యూ వరల్డ్‌ వెల్త్‌' సంస్థ తన తాజా నివేదికలో పేర్కొంది. మొత్తం దాదాపు రూ.5,34,95,000 (8,230 బిలియన్ల) సంపదతో భారత్‌ జాబితాలో ఆరో స్థానాన్ని కైవసం చేసుకున్నట్టుగా ఆ సంస్థ విశ్లేషించింది. ఈ జాబితాలో అమెరికా అగ్రస్థానంలో నిలిచింది. 2017లో మొత్తం రూ. 41,97,96,000 కోట్ల (64,584 బిలియన్ల) సంపదతో మొదటి స్థానంలో నిలవగా, తదుపరి స్థానాన్ని చైనా (రూ.16,19,02,000 లేదా 24,908 బిలియన్‌ డాలర్లు), మూడో స్థానంలో జపాన్‌ (రూ.12,68,93,000 లేదా 19,522 బిలియన్‌ డాలర్లు) నిలిచాయి. ఆయా దేశాల్లోని వ్యక్తులు కలిగి ఉన్న సంపదను పరిగణనలోకి తీసుకుంటూ న్యూ వరల్డ్‌ వెల్త్‌ ఈ జాబితాను రూపొందించింది. ప్రభుత్వ నిధులను లెక్కలోకి తీసుకోకుండా ఆయా దేశాల్లోని వ్యక్తులు కలిగి ఉన్న ఆస్తులు, నగదు, ఈక్విటీలు, వ్యాపారాలు, వ్యాపార వడ్డీలను లెక్కించి న్యూ వరల్డ్‌ వెల్త్‌ దీనిని రూపొందించింది. జాబితాలో బ్రిటన్‌ (4వ స్థానం), జర్మనీ (5వ స్థానం), ఫ్రాన్స్‌ (7వ స్థానం), కెనెడా (8వ స్థానం), ఆస్ట్రేలియా (9వ స్థానం), ఇటలీ (10 స్థానం) ఉన్నాయి. సంపద మార్కెట్లలో భారత్‌ మెరుగైన పనితీరును కనబరుస్తున్నట్టుగా ఈ నివేదిక తెలిపింది.
2017నందు భారత సంపద 25 శాతం వృద్ధితో 6,584 బిలియన్ల నుంచి 8,230 బిలయన్లకు చేరింది. ఇదే సమయంలో మన పొరుగు దేశం చైనా సంపదలో 22% వృద్ధి నమోదు అవగా.. మొత్తం ప్రపంచ సంపద 12 శాతం మేర పెరిగి 192 ట్రిలియన్‌ డాలర్ల నుంచి 215 ట్రిలియన్‌ డాలర్లకు ఎగిసింది. గడిచిన దశాబ్ద కాలంలో భారత సంపద 160 శాతం మేర పెరిగి 3,165 బిలియన్‌ డాలర్ల నుంచి 8,230 బిలియన్‌ డాలర్లకు చేరింది. రూ.6.5 కోట్లు అంతకంటే ఎక్కువ మొత్తంలో నికర ఆస్తులను కలిగి ఉన్న అత్యంత పరపతి కలిగి వ్యక్తులు (హెచ్‌ఎన్‌డబ్యూఐ) భారత్‌లో దాదాపు 3,30,400 మంది నివసిస్తున్నట్టుగా ఈ నివేదక పేర్కొంది. ప్రపంచంలోనే ఎక్కువ సంపన్నులు (హెచ్‌ఎన్‌డబ్ల్యూఐలు) ఉన్న దేశాల జాబితాలో భారత్‌ తొమ్మిదో స్థానంలో నిలుస్తున్నట్టుగా ఈ నివేదిక పేర్కొంది. మొత్తం 50,47.400 మంది సంపన్నులతో అమెరికా ఈ జాబితాలో ముందంజలో ఉన్నట్టుగా తెలిపింది. భారత్‌లో మొత్తం 20,730 మంది కుబేరులు ఉన్నట్టుగా పేర్కొంది. ఈ విషయంలో భారత్‌ ఏడో ర్యాకింగ్‌లోనే ఉన్నట్టుగా 'న్యూ వరల్డ్‌ వెల్త్‌' విశ్లేషించింది. అంతే కాకుండా భారత్‌ దాదాపు 119 మంది అపర కుబేరులకు నిలయమని పేర్కొంది. రూ.6,500 కోట్లు అంతకంటే ఎక్కువ నికర సంపద కలిగిన వారిని న్యూ వరల్డ్‌ వెల్త్‌ అపర కుబేరుల జాబితాలో లెక్కగట్టింది. అపర కుబేరుల విషయంలో అమెరికా, చైనాల తరువాత స్థానంలో భారత నిలవడం విశేషం. 2017లో మేటిగా రాణించిన మార్కెట్ల జాబితాలో ఎంఎస్‌సీఐ ప్రపంచ ఇన్డెక్స్‌ 23 శాతం, డోజోన్స్‌ 26% మేర పెరిగినట్టుగా తెలిపింది.
మీ స్నేహితులకు రికమెండ్ చెయ్యండి